同「未來總監」有路 查頓辛祖有望回歸曼聯
2024年04月09日 16:00
東網電視
更多新聞短片
查頓辛祖喺多蒙特開始上力。(Getty Images)
英格蘭球星查頓辛祖因為同曼聯領隊坦哈格不和,今年1月被外借去多蒙特,盛傳「紅魔鬼」亦打算將佢賣走。不過最近形勢大逆轉,傳聞曼聯將聘請修咸頓嘅韋確斯做總監,而韋確斯正正係查頓辛祖「恩師」,好可能會畀機會佢喺曼聯證明自己。
已向修咸頓提出辭職嘅韋確斯,2015年至2017年間喺曼城青年軍同查頓辛祖共事,查頓辛祖喺曼城青年軍首演就係韋確斯做教練,韋確斯對佢仍然有高度評價。據報無論坦哈格留隊與否,佢嘅轉會權力都會被褫奪,如果韋確斯真係成為曼聯總監,查頓辛祖就有運行!
正準備應付歐聯8強嘅多蒙特,據報希望查頓辛祖可以繼續留隊,但由於財政緊拙,佢哋嘅預算只有3,000萬鎊,同曼聯嘅索價有一大段距離,亦增加查頓辛祖重返曼聯嘅機會。